易與天地準，所包者廣，而又無微不至，所入者深，惟其廣也，故據一以類萬，語乎此而涉乎彼，非僅一學一藝之範圍，惟其深也，故因顯以窺隱，原諸始而要諸終，非僅可見可聞之境界，自王弼掃象，易漸不明，有眩於易之廣，不免執偏概全，有昧於易之深，以致捨本逐末，而世所習見之程傳朱義，專就文辭求其理之可解者，象既不存，數亦見絶，宇宙造化之妙，更略而不詳，易遂愈趨愈狹，所得知者，夫婦尊卑之倫常已耳。
夫易之爲易，通幽明，知生死，彌綸天地之道，曲成萬物而不遺，析而言之，寒來暑往，四時成序，有關於天體運行者，易也，安貞厚載，品物咸亨，有關於地勢含弘者，易也，雲行雨施，雷風相薄，有關於氣象變遷者，易也，天地絪縕，男女構精，有關於萬物化生者，易也，開物成務，制器尙象，有關於人文經綸者，易也，消息盈虛，反復其道，有關於盛衰嬗遞者，易也，精氣爲物，遊魂爲變，有關於鬼神情狀者，易也，參伍綜錯，觀其會通，有關於吉凶幾微者，易也，旁及奇正長短，文韜武略，由於易之發揮者也，陰陽五行，醫藥術數，由於易之啓廸者也，丹鼎黃白，太乙奇門，歷來所傳之方技，無一而不淵源於易也，不觀夫孔子之贊大象乎？孔子於六十四卦大象，不曰「君子以」，則曰「先王以」，以者，因之也，用之也，以「天行健」而「自強不息」，以「地勢坤」而「厚德載物」，即因宇宙法則而用爲人倫規範焉，是則易之本旨，固在鈎深致遠，所探討者乃整體之宇宙，用爲人倫規範，過孔子引伸之一義，豈徒局促於夫婦尊卑而已哉？
易之深且廣，無論矣，尤其爲道也，流動不居，惟變所適，變則其情恍忽窈冥，甫覺其爲是，倐焉而又覺其非是也，故治易者，必有所以治之者資爲依據，於是而有象，而有數，而有理，乾馬坤牛，乾首坤腹，象也，天一地二，天三地四，數也，初潛上亢，陽極陰生，理也，象以擬之，數以測之，理以證之，三者備，然後可以言易矣，蓋以易之變，卽爲宇宙萬有之變，宇宙萬有，雖其變化錯雜紛紜，而於錯雜紛紜之內，究有變化之形跡在焉，擬其形迹，斯不得不求之於象，品類分佈，各具等差，大如泰山，小如秋毫，壽如彭祖，夭如殤子，凡此空間之大小，時間之長短，自非偶然，測其等差，斯不得不求之於數，熱極則風，壅極則通，宇宙變化，莫不遵循一定之法則，以爲之脈絡，易之涵義，變易而外，更有不易之義者，卽指此也，證其不易之義，斯不得不求之於理，然而象如不明，理從何出，數如不究，理必難精，故理也者，應以象數居其先，不務象數，而欲求理，是猶不苗而求穀，無本而求花，行見其徒勞心力耳，或曰象數失傳，莫可究詰，斯言也，無乃未之思也，京氏之八宮，邵子之皇極，固皆本諸象數，以析易理，且有連山歸藏之遺意焉，獨惜後之學者，囿於程傳朱義之說，展轉相因，益以象數邃奧，非涉獵粗疏者所能得解，坐是而易學不明，可慨也夫！
鼎革而後，西學大行，國人醉心於聲光電化，又懾於堅甲利兵，向之所奉爲傳統典常，至是則漸生疑慮，以爲過於陳舊，無補時艱，所謂新文化運動，遂從而推波助瀾，以「紅學」爲天下倡（新文化運動者稱紅樓夢爲紅學），而對四書五經，輒斥之不遺餘力，數十年來，經學一科，不登於講席，寂焉莫聞，幾已成爲絕響，夫經學之爲義，宇宙間之眞理所在也，眞理所在，無古無今，何新舊之有？嗚呼！風氣披靡，積習已深，今之讀書士子，不知經學爲何物者，比比皆是，以易而言，求其能通程傳朱義，尚不多見，遑論京氏之世應飛伏，邵子之日月星辰乎？近讀德人衞理賢（Richard Wilhelm）及美人柏仁斯（Cary F. Baynes）所譯解之周易（一九四九年出版），有歐洲心理學泰斗爵恩氏（C.G. Jung）爲之序，若曰：「如人類世界有智慧可言，則中國易經，卽爲一之智慧寶典，吾人在科學方面所得之定律，十九皆爲短命者，而易經沿數千年之久，依然具有價值，且已駕乎因果律之上，而與近日原子物理學，頗多類似之處」。外國學人，不以爲舊，其肯研究也且如此之勤，而所表彰者又如此之力，國人對之，應知所以自反矣！當前赤禍方殷，國且不國，五千年文化，蕩然無存，忡忡焉竊以爲憂，文化之不存，而欲國之長保，得乎？因於講易之餘，輯稿成編，謀與海內外諸君子共維絕學，初未嘗計其淺陋云。
是編所輯，多爲電臺廣播詞，電臺廣播，不能與聽者親切相對，且無從畫卦作圖以曲盡其情，故師孔子大象之意，由人事以明天理，將宇宙造化引伸至於社會現象，藉使人天之際，融爲一體，庶乎意遠而言近，不致邃奧難解，人人得以知易矣，但易之深且廣，固不止此也，故益之以長短略，而附原易八章，首太極迄於六十四卦，各申其義，兼作綜合說明，以便初學者循序而進，稍窺四聖宗廟於萬一，至於編內各節講解，有泛論易例者，有分釋卦理者，要皆順其層次，參照序卦，愼爲排比，期能前後一貫，並在編首增列問答二則，先明其概焉。